《忠州怀古》
宋代·郭印

连日追游笑语同，一樽能遣百愁空。
唐贤阁上秋风冷，巴子台愁夕照红。
木落荒坡思白傅，草深颓墓忆宣公。
只怜地狭难成市，依旧沙头作小丛。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。